**Liptáci kontrolovali kvalitu gastronomických prevádzok**

(Liptovský Mikuláš, 22. 8. 2019) **– Návštevníci Liptova hľadajú v službách profesionalitu a kvalitu, preto centrála cestovného ruchu REGION LIPTOV už sedem rokov realizuje projekt kontroly kvality Liptovská hviezda. Liptáci sa zamerali na gastronomické zariadenia a po prvý raz realizovali kontroly v dvoch hlavných turistických sezónach, teda v čase plnej prevádzky. Do hodnotenia trvajúceho cez šesť mesiacov sa dobrovoľne zapojilo dvadsať reštaurácií a kaviarní. Z nich šestnásť získalo hviezdu kvality, ktorú môžu používať nasledujúci rok. Inšpekcie kvality realizovala špecializovaná firma systémom mystery shopping, teda formou náhodných kontrol fiktívnymi klientmi, ktorí navonok pôsobia ako bežní zákazníci.**

Služby v cestovnom ruchu sú spojené vo veľkej miere s ľudským faktorom. Práve tam vždy býva aj najviac zjavných či skrytých problémov. ***„Projekt Liptovská hviezda hodnotil v tomto roku dvadsať prevádzok – pätnásť reštaurácií a päť kaviarní. Neohlásené návštevy prevádzok systémom mystery shopping sme cez odbornú firmu realizovali viac ako pol roka. Kontroly prebehli po prvýkrát v zime aj v lete, teda za plnej prevádzky, aby boli čo najobjektívnejšie. Každé zariadenie, ktoré získalo hviezdu patrí k top prevádzkam v našom regióne, nakoľko kontroly sú skutočne prísne. Nejde nám o to rozdávať čo najviac hviezd, chceme najmä prevádzkam pomôcť odhaliť problémy, či podporiť ich v tom čo robia lepšie ako bežné zariadenia. Výsledkom sú tri zlaté a tri bronzové reštaurácie a po päť strieborných hviezd pre reštaurácie a kaviarne,"*** povedal predseda predstavenstva Oblastnej organizácie cestovného ruchu REGION LIPTOV Ján Blcháč.

|  |  |  |
| --- | --- | --- |
|  |  |  |

Najvyššie bodové hodnotenie za kontroly v zime a v lete získali dve reštauračné prevádzky – Angus Restaurant z hotela Pošta v Demänovskej doline a reštaurácia hotela Sojka v Malatinách. Pričom po spriemerovaní lepšie hodnotenia dosahovali prevádzky v lete ako v zime. Zlaté reštaurácie sú teda, okrem už spomenutej reštaurácie Hotela Sojka a reštaurácie Angus, aj reštaurácia Villa Betula z Liptovskej Sielnice. Po prvý raz neudelili Liptáci žiadnu zlatú hviezdu kaviarni. Všetkých päť kaviarní získalo strieborné hviezdy. Išlo o kaviarne – Aurelica Coffe, Dvojka Coffee a Karma Coffee z Liptovského Mikuláša, Crystal Bar z Jasnej a Cafe Bar Central z Ružomberka. Prevádzky, ktoré tiež môžu rok (do júla 2020) používať striebornú hviezdu sú reštaurácia U dobrého pastiera v Čutkovskej doline pri Ružomberku, reštaurácia hotela Tri Studničky z Demänovskej doliny, Mladosť a Marino restaurant & pizzeria z Liptovského Mikuláša a reštaurácia Marina Liptov z Bobrovníka s výhľadom na Liptovskú Maru. Ani bronzové prevádzky nemusia zúfať, lebo aj tie patria k najlepším v regióne – ide o reštaurácie Via Jasná apartmány, Kozí Vŕšok z Ivachnovej a Holiday Village Tatralandia z Liptovského Mikuláša.

***„Práca s ľuďmi a pre ľudí je tá najťažšia. Preto už od roku 2013 aktívne pracujeme s našimi prevádzkami a ponúkame im možnosť kontrolovať kvalitu ich služieb cez špecializovanú firmu formou neohlásených návštev. Projekt Liptovská hviezda tak reštauráciám a kaviarňam dáva možnosť kontroly, v podstate nastavenia si zrkadla na ich prácu, cez nezávislú a odbornú firmu. Aj vďaka tomu je hodnotenie veľmi realistické a objektívne. Zároveň náš projekt vytvára akýsi rebríček tých najlepších prevádzok, ktoré môžu byť pre návštevníkov Liptova zase návodom k ich návšteve. Projekt prináša ovocie, kvalita v regióne je a stále rastie. Niekedy sme hodnotili aj ubytovacie zariadenia, kde sú výsledky skvelé a teraz hodnotíme už len gastronomické prevádzky, lebo tam vidíme viac problémov. V projekte budeme pokračovať aj v budúcom roku, lebo kvalitu treba kontrolovať neustále a vždy je priestor na zlepšovanie sa. Veď mnohokrát nemusí ísť o veľké investície do lepších výsledkov, veľkú rolu v službách zohráva aj príjemné vystupovanie, usmiaty a ochotný čašník čo bohužiaľ nie je vždy samozrejmosťou,“*** povedala riaditeľka Oblastnej organizácie cestovného ruchu REGION LIPTOV Darina Bartková. Okrem kontrol kvality realizuje REGION LIPTOV v rámci projektu aj odborné školenia. V tomto roku sa pristúpilo len ku kontrolám kvality.

Projekt Liptovská hviezda realizuje s partnermi Oblastná organizácia cestovného ruchu REGION LIPTOV a použila naň aj prostriedky z dotácie Ministerstva dopravy a výstavby SR vo výške 3 820,- eur.